Амалия Иглесиас
Ad portas

Превод от испански: Рада Панчовска, —

chitanka.info

Ad portas[0]

На Педро Кано

(Вдъхновено от изложба със същото име.)

Нощта и нейните волани,

пресечените й огледала.

Лагеруваме извън стените на града,

търсим в тъмите подвижните му мостове.

Макар, навярно, след всичко,

        да не поискаме да влезем

и забавяме крачки в окрайнините,

обхождаме останките

        от живот в просъница.

От околовръст съзерцаваме очертаните им идоли,

        Троянските им коне

и двойни телени мрежи,

опнати на височината на очите.

Съзерцаваме

как отстъпват времето си на пепелта,

как епохата им се прелива в буренака.

Избягваме къпинаците

с босите си нозе,

крушенци в смътното

слисване на този миг.

Робинзоновци на бряг без примирие.

Понякога се подслоняваме за кратко

в убежището на езика,

едва за да вдъхнем

глътката светлина във въртопа й.

Не успяваме да прекрачим при всичко

вратата без горен праг,

лабиринта й кървав.

Нито ще обитаваме

някой зикурат във Вавилон

преди да разсъмне.

2005

[0] Пред вратите (лат.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.